**Prijavitelj: Zavod za podporo civilnodružbenih iniciativ in multikulturno sodelovanje Pekarna Magdalenske mreže Maribor**

**Naslov projekta: *Z roko v roki***

Skozi projekt *Z roko v roki* (ki je del znamenitega citata Clare Zetkin: «Proletarka se z roko v roki z moškim njenega razreda bori proti kapitalistični družbi.«) mlade ozaveščamo o reproduktivnem delu žensk, saj je ravno med mladimi cismoškimi in cisženskami zaznati zaskrbljujoč porast izrazito konzervativnih stališč na tem področju.

Skozi aktivnosti, kot so delavnice kritične pismenosti na srednjih šolah, radijske oddaje *Mladi mladim* na Radiu Maribor, predavanja priznanih mislic v okviru Rosine šole delavskih pravic za mlade in duhovito ter sarkastično kampanjo skozi uporabo nalepk, plakatov in podob na družbenih omrežjih, bomo mlade seznanili s konceptom reproduktivnega dela, njegovo ideološko podstatjo, ideološko povezanostjo med reproduktivnim delom, reproduktivnimi pravicami in nasiljem nad dekleti in ženskami ter politično-ekonomskimi razlogi, ki poglabljajo patriarhat. Dodatno se bomo posvetili tudi vprašanju, zakaj največje breme reproduktivnega dela pade na revnejše ženske in na migrantke.

Skozi omenjene aktivnosti, ki jih izvajamo med majem in oktobrom 2024, bomo mlade opremili z znanjem in orodji, ki jih bodo opolnomočili v tej meri, da si bodo avtonomno prizadevali za podružbljanje reproduktivnega dela.